La Marató de Donació de Sang de Tarragona és la que rep més donants de tot Catalunya en un sol dia. La dotzena edició ha començat a les 9 del matí d'aquest dissabte i acaba a les 21 hores, en un acte integrat en la programació de les festes de Santa Tecla. El Teatre Tarragona s'ha convertit de nou en el punt de donació per on el Banc de Sang i Teixits espera que hi passin fins a 1.000 donants. Ara per ara, a Catalunya hi ha un estoc de sang per sis dies. "Hem d'aconseguir omplir les neveres dels hospitals i que cap pacient de Catalunya es quedi sense sang", ha explicat la directora del Banc del Camp de Tarragona i Terres de l'Ebre, Virginia Callao. Si es complissin les expectatives d'arribar a les 1.000 donacions, es podria passar a ampliar les reserves a set o vuit dies. En l'edició anterior es van fer efectives 970 donacions. "Si podem igualar o passar aquesta xifra, estarem feliços perquè ho necessitem", ha afirmat Callao, que ha explicat que les donacions baixen al voltant d'un 30% durant l'estiu, quan els pacients continuen necessitant transfusions. Si se sobrepassés la xifra de 1.000 donacions, la reserva de sang s'ampliaria fins a vuit dies. Amb tot, Callao ha recordat que "la sang caduca" i per això cal donar "contínuament". La Marató de Donació de Sang de Tarragona està, des de fa anys, associada a les festes de Santa Tecla i enguany ha quedat representada pel Nano Capità. En aquest ambient festiu, la campanya aconsegueix cridar molts donants. Segons la directora del Banc de Sang i Teixits a la demarcació, per Santa Tecla s'aconsegueix una major generositat i la festa fa que la gent se senti més solidària. A més, la campanya es treu de l'ambient hospitalari, un fet que també anima els donants. Més enllà del caràcter generós que surt en dies festius, diversos donants que han participat en la Marató i que fan l'acció habitualment han explicat que, si ho fan, és perquè familiars o amics seus han necessitat sang anteriorment. És el cas de la Beatriz, que dóna sang perquè va prometre fer-ho a un amic malalt de càncer si aquest se'n sortia. "És una experiència bonica", ha afirmat somrient des del Teatre Tarragona, des d'on ha animat a tothom a participar: "és una punxadeta i no sents res més". L'Isaac ha explicat que és donant de sang des que el seu pare va haver de ser operat fa quatre anys i en va necessitar. "Com que tinc la sang universal, em van demanar que anés a donar sang cada vegada que pugui: no costa res, és una pessigadeta, i ajudes molta gent", ha assegurat. Per a en Jordi Vidal, la Marató és tota una cita marcada en vermell al calendari: "faig coincidir les altres donacions durant la resta de l'any perquè em quadri amb la campanya". Les excuses, per a ell, no existeixen i demana que tothom doni sang: "una punxada s'aguanta i tires endavant, potser demà necessites tu sang", ha afirmat Jordi, que veu en la donació una bona manera de començar el dia. Fins a les nou de la nit, l'escenari del Teatre Tarragona estarà ocupat per 45 lliteres, de les quals més de la meitat estan reservades a donants que han guardat hora via web. Per a dissabte al matí, s'han registrat fins a 500 reserves, que ja estan garantides. A aquestes, se sumaran les de tots aquells que s'animin al moment. A banda dels esdeveniments com la Marató que s'organitzen periòdicament, hi ha fins a 60 campanyes de donació setmanal, tant en punts fixos com mòbils. El calendari de campanyes es pot consultar al web de Banc de Sang i Teixits. Callao ha fet una crida perquè tothom "comparteixi la sort de donar sang: és una sort perquè si ho fas, és perquè estàs bé", ha conclòs.

Summary: Les donacions a la Marató de Tarragona podrien ampliar les reserves de sang de sis a vuit dies


En l'ambient més íntim i en un entorn immillorable, Àngels Gonyalons ha inaugurat la primera edició del Festival de les Arts de Reus (FAR) amb 'Una nit de musical', una producció que ha estrenat aquest divendres. L'espectacle, a la Sala Noble de Pavelló dels Distingits de l'Institut Pere Mata, ha exhaurit entrades. Durant una hora, Gonyalons ha fet un "passeig nostàlgic" per diverses peces de musicals, algunes de les quals no havia cantat des de feia 25 anys, a més d'altres de noves. Un viatge de Broadway al West End acompanyada d'Elsa Perches al piano. 'Una nit de musical' és una producció que s'ha configurat expressament pel nou festival d'estiu, que s'allargarà fins al 9 de juliol i que inclou música, teatre, poesia i dansa. L'espectacle ha estat configurat expressament per inaugurar el FAR però Gonyalons ha reconegut que, després de gaudir en els assajos i recuperant temes, no descarten que aquesta producció pugui tenir més recorregut fora d'aquest certamen. "No pot ser que es quedi aquí i potser ho podríem tornar a fer", ha suggerit l'actriu, que ha explicat que amb la preparació del recital ha recuperat "coses d'una època o una vida que no em sembla ni la meva", després de 36 anys al teatre. Gonyalons, que ha admès que algunes peces li han provocat vertigen perquè feia molt de temps que no les interpretava i les ha tornat a "redescobrir i assaborir", però ha explicat que no li agrada "entretenir-se amb la nostàlgia" i que amb 'Una nit de musical' ha vist que no s'ha quedat "encallada" ni ha tingut la sensació que no s'ha mogut de lloc o de no haver evolucionat durant la carrera. Gonyalons ha celebrat poder treballar un espai petit i que els espectadors "vegin com suo, com respiro". En aquest sentit, ha afirmat que actuar a la Sala Noble significa "recuperar l'esperit pel qual vaig començar en el món del teatre" i ha destacat la proximitat amb els espectadors: "aquesta nit els tocaré", ha comentat, tot rient, abans de començar l'espectacle. "Que el públic vegi que els estic cantant allí mateix m'atreu molt". A més, ha comentat que li agraden els espais "poc convencionals", entre el pavelló dels Distingits i l'espai del Menjador de l'Institut Pere Mata, dues antigues sales del psiquiàtric amb capacitat per un centenar de persones cadascuna. El complex, dissenyat per Domènech i Montaner, ha captat l'atenció de Gonyalons, que ha explicat que va créixer en una casa amb una debilitat per l'art i la cultura, ja que la seva mare va estudiar Història de l'Art i el seu pare, Filosofia. "De petita vaig recórrer tot el romànic de Catalunya i tot el modernisme", ha dit. Per al director del festival, Francesc Cerro, ha estat "un goig i un orgull" que Gonyalons hagi estat l'encarregada de donar el tret de sortida al nou festival. Així, Cerro ha valorat que l'actriu hagi produït una peça nova després de temps sense fer-ho en solitari i ha celebrat que els espectadors, que han exhaurit entrades molt ràpidament, hagin pogut "gaudir de la seva veu i dels seus moviments". Un festival íntim i amb voluntat de producció Un cop iniciat el festival, Cerro ha celebrat que el FAR hagi "pres vida" i amb molt bones previsions, amb un bon ritme de venda d'entrades i amb la unió d'altres festivals, com Peralada, que s'han sumat al certamen. "És un festival de disciplines transversal, amb teatre, dansa, música –folk, pop, rock, lírica- on s'han buscat els millors artistes i que els espectadors puguin trobar una oferta per tots els gustos", ha explicat. Cerro ha explicat que amb FAR intenten complementar l'oferta d'altres festivals que ja hi ha al territori i no competir en nombre de públic sinó amb propostes "més intimistes" i amb la intenció de produir més espectacles que no pas limitar-se a exhibir-los o programar-los.

Summary: Àngels Gonyalons dona el tret de sortida al FAR a Reus estrenant una producció que repassa musicals


Budó afirma que l'escenari de convocatòria electoral "no s'ha contemplat ni està sobre la taula" en cap dels casos ACN Barcelona.-La portaveu del Govern i consellera de la Presidència, Meritxell Budó, ha fet una aferrissada defensa de la vigència actual de la presidència de Quim Torra, rebutjant que la Junta Electoral Central (JEC) pugui inhabilitar-lo i recordant el "suport" del Parlament a que mantingui el càrrec i la seva condició. De fet, ha reiterat que el Govern i el Parlament "no acaten" la inhabilitació decretada per la JEC. En canvi, ha evitat pronunciar-se sobre si el president, el Govern i el Parlament acatarien o no una suspensió del càrrec per inhabilitació decidida pel Tribunal Suprem.  En aquest sentit, Budó ha fet èmfasi en que ara mateix el Govern i Torra estan centrats en "la defensa jurídica" del president i en els recursos contra la decisió d ela Jec i contra la sentència per desobediència que el podria inhabilitar que va emetre el TSJC. "Ens trobem aquí", ha insistit la consellera, tot afirmant que el Consell Executiu d'aquest dimecres ha "tornat a posar sobre la taula que no accepta la inhabilitació de la JEC, ni com a president ni com a diputat". "Continuarem amb aquesta voluntat ferma que també es va aprovar al Parlament, entenent que la JEC no és  l'òrgan competent", ha comentat.  I és que Budó no vol anar més enllà i no ha volgut comentar què passaria en cas que la inhabilitació fos decretada pel Suprem. "Estem en la pantalla de la Junta Electoral i estem concentrats en això. Pel que fa a l'altre escenari, el del Suprem, estem centrats en les al·legacions", s'ha limitat a dir.  Amb tot, la portaveu del Govern ha volgut deixar clar que en cap dels casos possibles Torra o l'executiu pensen en convocar eleccions. "Aquest escenari no s'ha contemplat, no està sobre la taula", ha dit rotunda.

Summary: El Govern manté que "no acatarà" la inhabilitació de Torra de la JEC però no aclareix què faria amb una del Suprem


Els països destinataris d’aquesta contribució del Govern seran Mauritània, el Marroc i Tunísia ACN Barcelona.-El Govern ha autoritzat la contribució de la Generalitat de Catalunya amb 120.000 euros al Fons per a la Salvaguarda del Patrimoni Cultural Immaterial de la UNESCO. Aquest ajut es destina al Programa de consolidació de les capacitats a Mauritània, el Marroc i Tunísia, considerats d’alt interès en la política mediterrània del Govern, per a una aplicació efectiva de la Convenció per a la Salvaguarda del Patrimoni Cultural Immaterial de la UNESCO (2003). Així, l’aportació de la Generalitat de Catalunya possibilitarà la segona fase del projecte de capacitació, adreçada a la societat civil, universitats i institucions de Govern.  L’ajut es destinarà a revisar les polítiques i els marcs jurídics relacionats amb el patrimoni cultural immaterial; consolidar i aprofitar els resultats de la creació de capacitat en els inventaris per a l'elaboració dels plans de salvaguarda i reforçar i consolidar les capacitats de participació en les sol·licituds d'assistència internacional. La implementació anirà a càrrec de l’Oficina de la UNESCO a Rabat com a principal responsable de l'execució dels programes amb suport de l'Oficina Regional per a l'Àfrica a la Secció del Patrimoni Cultural Immaterial de la UNESCO. Aquesta col·laboració demostra l’alt compromís de Catalunya i de les seves institucions amb els principis fundacionals de la UNESCO i permeten una profunda vinculació de treball entre la Generalitat i la UNESCO. Aquesta contribució s’emmarca dins d’una de les línies prioritàries de l’acció exterior del Govern, que és potenciar les relacions i la participació de Catalunya en els organismes multilaterals. En aquest sentit, la relació i participació de Catalunya a la UNESCO, l’Organització de les Nacions Unides per a l’Educació, la Ciència i la Cultura, que enguany celebra el 70è aniversari, és una de les línies centrals d’actuació. El Memoràndum d’Entesa signat a París el juny de 2013 pel president Artur Mas i la directora general de la UNESCO, Irina Bokova, aprofundeix substancialment la col·laboració institucional que existia fins al moment i obre noves oportunitats de relació. Així, preveu desenvolupar programes de cooperació d’interès comú, d'acord amb el programa actual i el pressupost aprovats per la Conferència General de la UNESCO mitjançant les modalitats de gestió de fons d’aquest organisme.

Summary: El Govern contribueix al Fons per a la Salvaguarda del Patrimoni Cultural Immaterial de la UNESCO


Artadi defensa l'alt grau de coneixement de l'administració pública dels dos exmembres del Govern ACN Barcelona.-El Govern ha nomenat aquest dimarts els exconsellers Francesc Homs i Carles Mundó com a membres de la Comissió Jurídica Assessora. Així ho ha anunciat la portaveu del Govern, Elsa Artadi, en roda de premsa després del Consell Executiu, que ha destacat "l'ampli coneixement de l'administració pública i les institucions del país". Artadi ha defensat el seu nomenament perquè coneixen com "funciona l'administració i les lleis" i com a advocats estan "capacitats". "No és un premi està processat ni haver estat inhabilitats pels tribunals espanyols", ha insistit Artadi. D'altra banda, la portaveu també ha anunciat la renovació dels actuals membres Maria Mercè Darnaculleta i Gardella i Eva Pons i Parera. Homs ha tornat a l’exercici professional després d’una dilatada carrera política, durant la qual ha estat diputat al Parlament de Catalunya i al Congrés dels Diputats, i ha exercit diverses responsabilitats a l’Administració pública, com la de secretari general i conseller de la Presidència de la Generalitat de Catalunya entre els anys 2010 i 2015. A més, va participar activament com a ponent de l’Estatut d’autonomia de Catalunya vigent, així com en el desplegament de les principals lleis institucionals bàsiques de la Generalitat de Catalunya. D'altra banda, Mundó ha estat conseller de Justícia del Govern durant la XI legislatura (2016-2017) i va presidir la Comissió de Codificació del Dret Civil de Catalunya i l’Observatori del Dret Privat de Catalunya. Durant aquest període es va aprovar la Llei del Llibre Sisè del Codi Civil de Catalunya, sobre obligacions i contractes i es va aprovar la Llei que regula les Voluntats digitals. Entre altres fites, es va posar en funcionament el Registre de Parelles Estables de Catalunya i el Registre únic de Grups d’interès de Catalunya. També es va tancar l’antiga presó Model de Barcelona, després de 113 anys de funcionament, i es va impulsar la digitalització de l’Administració de Justícia. A banda, és advocat de professió i va ser secretari de Mitjans de Comunicació de la Generalitat de Catalunya (2008-2010), mandat en el qual va liderar el trànsit de la televisió analògica a la digital (TDT), que va abastar més de dos milions de llars. També va ser president de l'Agència Catalana de Notícies (ACN). Elisabet Abad i Giralt, directora de l’Agència Catalana del Consum D'altra banda, el Govern ha nomenat Elisabet Abad nova directora de l'Agència Catalana de Consum. És llicenciada en Dret per la Universitat de Barcelona (UB). Compta amb el Certificat de suficiència investigadora, corresponent a l’Àrea de Dret Administratiu i Processal de la Universitat de Barcelona i també té un mestratge en Dret de Catalunya (UB, EPC i Gabinet Jurídic de la Generalitat de Catalunya). Pel que fa a la seva trajectòria professional, des del gener del 2013 és la directora general del Centre d’Iniciatives per a la Reinserció (CIRE) del Departament de Justícia. Prèviament havia ocupat altres càrrecs a l’Administració pública. Va ser cap de Secció i Servei de Formació de l’Escola d’Administració Pública de Catalunya; sub-directora general de l’Escola de Policia de Catalunya del Departament d’Interior; cap de Gabinet del Departament de Treball, Indústria, Comerç i Turisme; i subdirectora general de Dret i Entitats Jurídiques del Departament de Justícia. També ha estat diputada al Parlament de Catalunya i senadora designada pel Parlament de Catalunya. Manel Torrent Aixa, director de l’Institut Català d’Energia (ICAEN) El Consell de Govern també ha aprovat el nomenament de Manel Torrent com a nou director de l'Institut Català d'Energia (ICAEN). És enginyer industrial per l’Escola Tècnica Superior d´Enginyers Industrials de Barcelona. Compta, també, amb l’MBA Executive Internacional especialitzat en empreses del sector energètic per l’Escola d’Organització Industrial (EOI). Des del 2008 i fins a l’actualitat ha treballat a l'Agència d'Energia de Barcelona. Primer com a director de Projectes i des de l’any 2010, com a director tècnic de l’Agència, desenvolupant tasques de gestió i coordinació en matèria de promoció i desenvolupament de projectes relatius a la generació eficient, instal·lacions renovables, biomassa i eficiència energètica en tots els àmbits. Des de fa més de 15 anys que compatibilitza la seva activitat professional amb la docència, sent professor en diversos màsters i postgraus en l’àmbit de l’eficiència energètica (Univ. Barcelona), també en l’àmbit de les Smartcity (La Salle) i col·laborant amb l’UPC en estudis de recursos energètics.

Summary: El Govern nomena els exconsellers Homs i Mundó membres de la Comissió Jurídica Assessora


El portaveu d'ERC, Sergi Sabrià, ha defensat aquest dilluns l'article de Joan Tardà al diari 'El Periódico' on proposa "bastir ponts" amb els comuns i el PSC. "Les paraules de Tardà representen el junquerisme en l'estat més pur", ha sentenciat Sabrià, tancant files amb el diputat Tardà. "ERC té claríssim que cal sumar i eixamplar per arribar a més gent", ha recordat el portaveu d'ERC, que ha reiterat l'aposta per incrementar a tota costa el nombre de ciutadans favorables a la República. "Per tant, recomanem a tothom llegir-se l'article de Tardà de dalt a baix", ha puntualitzat Sabrià, que –no obstant- ha assegurat que no han iniciat cap tipus de conversa amb els comuns de cara a la investidura. "Encara ara tenim l'oportunitat d'arribar a un acord amb tots els grups republicans de la cambra i seria una insensatesa no arribar a un pacte entre JxCat, ERC i la CUP", ha conclòs el portaveu republicà.

Summary: ERC defensa l'article de Tardà: "Representa el junquerisme en l'estat més pur"


Vall calcula que al 2030 el nombre de vehicles de propietat es reduirà un 80% ACN Barcelona.-El president Clúster de la Indústria d'Automoció de Catalunya (CIAC), Josep Maria Vall, ha apostat perquè les empreses proveïdores del sector de l'automoció impulsin aliances per sobreviure ja que sinó podrien veure's abocades a la seva desaparició en cinc o deu anys. Vall s'ha mostrat convençut que les companyies catalanes podran afrontar aquests reptes. El CIAC calcula que el nombre de vehicles de propietat caurà un 80% el 2030 pels canvis d'hàbits entre els més joves, que ja no prioritza la compra d'un cotxe, però també entre la població més adulta. A més, ha augurat que el vehicle del futur serà "electrificat, autònom, compartit, connectat, actualitzat, amb menys gasos i soroll i més accessibles" En la presentació del Pla Estratègic 2020-2024, el president del CIAC ha volgut traslladar un "toc d'atenció" a les empreses proveïdores si no volen desaparèixer en cinc o deu anys. "Davant d'aquesta transformació és el moment de refer plans estratègics de cada una de els empreses, de veure el portafolio i si en aquest món futur continuaré sent tant fort", ha indicat el president del CIAC, que emplaça a les empreses a "pensar-hi ara" de cara els propers anys. Per Vall, hi ha "oportunitats i n'hi hauran encara més" i ha assegurat que la indústria catalana "podrà afrontar aquests reptes". "Han passat crisis de tots els colors i aquesta n'és una de nova, de transformació del sector", ha afirmat. "Sols no ho aconseguirem", ha afegit el president del CIAC. D'altra banda, Vall ha pronosticat que per als vehicles de futur ni tan sols caldrà carnet de conduir i seran els fabricants els responsables que el trajecte es desenvolupi amb normalitat. "Veurem que no necessitem un cotxe per a nosaltres mateixos sinó un modus per a la mobilitat personal", ha assenyalat el president del CIAC, que ha afegit que els concessionaris seran multimarca i passaran a vendre serveis de mobilitat i no vehicles.  A més, ha explicat que la tendència s'encamina cap a uns vehicles "hiperconnectats" –tots ells ho estaran entre els anys 2030 i 2035- i ha apuntat que la ciberseguretat serà un element molt important com per exemple ho és ara per a telèfons mòbils o ordinadors. Amb tot, però, ha advertit que a Catalunya i Espanya és "molt deficitària" en infraestructures "no només de 4G sinó de 5G", ha dit. Per tipus d'energia, ha augurat que al 2040 només un 30% dels vehicles del mercat funcionaran amb bateries elèctriques, un 25% seran híbrids, un 23% funcionaran amb hidrogen i un 22% encara es mouran amb motors de combustió. Es tracta d'un escenari que queda lluny dels objectius del govern espanyol, que va plantejar prohibir els vehicles de gasolina i dièsel a partir del mateix any. I és que entre les dificultats per a la implementació del cotxe elèctric Vall ha apuntat, entre d'altres, a la manca de fabricants de bateries a nivell europeu, el reciclatge quan han acabat la vida útil i a la curta autonomia dels vehicles. Un fabricant de bateries a Catalunya "sí o sí" El president del CIAC s'ha mostrat "optimista" de cara a la recerca de nous inversors per a la planta de Nissan i ha subratllat la necessitat que vingui un fabricant de bateries a Catalunya "si o sí" i "independentment" que s'instal·li als terrenys que deixarà la marca nipona. En aquest sentit, no ha tancat la porta que finalment pugui ser un fabricant de vehicles elèctrics però per a això ha insistit que cal un productor de bateries proper per no haver de comprar-les a l'exterior. De moment, però, ha dit que no coneix cap marca a Catalunya o Espanya que pogués assumir aquesta funció, tot i que sí components, com per exemple Ficosa. D'altra banda, el president del CIAC ha explicat que el entre el 90% i el 100% dels treballadors que van ser inclosos en un ERTO com a conseqüència de l'aturada de l'activitat per la pandèmia ja han tornat a la feina i les empreses han pogut recuperar els tres torns. Sobre el Centre de Formació Professional de l'Automoció de Martorell, Vall ha lamentat que després de més de sis o set anys continuï sense cap gestor al capdavant. A més, ha criticat que no hagi tirat endavant "per temes polítics" i s'ha mostrat a l'expectativa sobre una nova licitació. "No sé si arribarà un moment que s'ajuntaran els astres i el centre tirarà endavant", ha comentat. Per ara, ha descartat que el CIAC es postuli per assumir-ne la gestió, tot i que ha admès que ho faria per "ganes per desencallar la situació". En tot cas, ha garantit que el CIAC estarà al costat de qui finalment en resulti adjudicatari. Pel que fa el Pla Estratègic 2020-24, elaborat al llarg de tot l'any passat i que s'havia de presentar al març, el CIAC ha canviat la seva estructura i estarà format per sis àrees: Competitivitat Industrial, Formació i Talent, Innovació de Producte, Logística, Noves Oportunitats de Negoci i Mobilitat i Sostenibilitat.

Summary: El Clúster de l'Automoció aposta per aliances entre empreses proveïdores per sobreviure


Un motorista ha mort aquest diumenge al matí en un xoc amb un tractor amb remolc a l'N-230 al Pont de Suert, segons ha informat el Servei Català de Trànsit (SCT). L'avís del sinistre s'ha rebut a les 10.22 hores al quilòmetre 118 de l'N-230, que voreja el pantà d'Escales i a uns cinc quilòmetres de la capital de l'Alta Ribagorça. Per causes que encara s'estan investigant, hi ha hagut una col·lisió entre el tractor amb remolc i la motocicleta. Com a conseqüència de la topada, el conductor del vehicle de dues rodes ha mort. La víctima és M.S.F., un veí d'Alcorisa (Terol), de 57 anys i de nacionalitat espanyola. Arran de la incidència, s'han activat dues patrulles dels Mossos d'Esquadra, dues dotacions dels Bombers de la Generalitat i una ambulància del Sistema d'Emergències Mèdiques. Quant a l'afectació viària, l'N-230 s'ha tallat al Pont de Suert en direcció Lleida, cosa que ha provocat retencions de mig quilòmetre. La via s'ha reobert a les 15.29 hores. (En aquesta actualització s'ha afegit la identitat del motorista mort)

Summary: ACTUALIZACIÓ:Mor un motorista en un xoc amb un tractor amb remolc a l'N-230 al Pont de Suert


L'odre del dia de la junta general d'accionistes de Gas Natural Fenosa que s'ha de celebrar el 27 de juny a Madrid inclou una proposta de canvi de nom de la companyia. El punt 6.1 de l'ordre del dia que el consell d'administració ha enviat a la Comissió Nacional del Mercat de Valors (CNMV) preveu diferents canvis en els estatuts socials de la històrica empresa i entre ells es posa a votació ''l'aprovació de la modificació de l'article 1 (Denominació)''. A més d'aquest canvi de nom de Gas Natural SDG també es votarà un canvi sobre l'objecte social de la companyia i el canvi de domicili fiscal, que de facto servirà per ratificar la decisió adoptada pel consell d'administració el 6 d'octubre passat de traslladar la seu de Barcelona a les oficines corporatives de Madrid al carrer Sant Lluís, 77 davant la ''inseguretat jurídica'' generada a partir dels ''successos socials i polítics'' de la crisi política catalana.  La nova ''denominació social'' de la companyia es donarà a conèixer als accionistes en el moment de la votació i fonts de l'empresa indiquen que es tracta de posar a votació el canvi de de la denominació social de la companyia que fins era la històrica denominació Gas Natural SDG.  La junta també votarà l'eliminació de l'òrgan de la comissió executiva que té 10 membres i que tos ells estan en el nou consell d'administració que s'ha reduït de 17 membres a 12. La companyia considera que aquest era pas lògic en el marc de millorar en ''eficiència'' i en les pràctiques de ''bon govern''.  La reducció de 17 a 12 el nombre de membres del consell d'administració, també suposarà que a finals d'aquest any 2018 el volum de retribucions econòmiques destinat a retribuir als membres del consell passi dels 4,7 milions d'euros que es van desemborsar el 2017 als 3,8 milions que es faran efectius a finals del 2018, amb una reducció de l'entorn del 20%.

Summary: Gas Natural Fenosa proposarà als accionistes un canvi de nom de la denominació social


L'hospital de Figueres recuperarà "progressivament" l'activitat assistencial del servei de consultes externes a partir de l'11 de maig. La represa de l'activitat abasta aquelles especialitats que per la crisi del coronavirus havien quedat completament aturades. Durant aquest mes i mig s'han mantingut les cites que no es podien ajornar i ara el que es farà és anar programant les dels pacients preferents.  La pandèmia, però, obliga a posar en marxa un seguit de mesures per garantir la seguretat dels usuaris i dels professionals. Segons informen en un comunicat, això requereix un "gran esforç" organitzatiu. Per això, fan una crida a la responsabilitat de la ciutadania. En aquest sentit, demanen als usuaris que acudeixin puntuals i evitin arribar amb antelació. Un cop al centre, hauran de seguir les normes de funcionament. A més, també demanen que, si no es pot assistir a la cita programada, ho comuniquin com més aviat millor per poder citar un altre usuari.  Com fins ara, tampoc es permetrà l'entrada d'acompanyants, només en els casos de les persones menors d'edat o dependents. I reforçaran la neteja dels espais, principalment dels consultoris després de cada visita.  Entre les mesures que afectaran directament els usuaris, hi ha la reducció de la capacitat de les sales d'espera per evitar aglomeracions i la separació dels tòtems de validació de visita per garantir la distància de seguretat. Es posaran a la seva disposició mascaretes i solució alcohòlica perquè puguin fer el rentat de mans. I reforçaran la protecció dels treballadors amb la col·locació de panells de metacrilat als taulells.  Finalment, mantindran les visites de seguiment en format telefònic o de videoconferència que ja s'han posat en marxa durant la crisi del coronavirus, amb l'objectiu de reduir al mínim imprescindible la presència física al centre.

Summary: L'hospital de Figueres recupera "progressivament" l'activitat a consultes externes a partir de l'11 de maig


La plataforma Lleida Lliure de Franquisme i part dels col·lectius polítics i memorialistes que la conformen han presentat aquest dilluns un recurs al jutjat contenciós 1 de Lleida "per l'incompliment permanent"  de la llei de la Memòria Històrica per part del govern de l'Ajuntament de Lleida sobre el nomenclàtor dels carrers. El recurs, signat per tretze entitats, s'ha presentat contra la desestimació per silenci de la reclamació, de data 19 de desembre de 2016, davant Alcaldia de l'Ajuntament de Lleida per la retirada del nom de nou carrers "que homenatgen personatges que incompleixen la Llei de Memòria Històrica". A través d'aquest escrit requereixen que s'acordi per decret d'alcaldia la substitució dels noms de l'avinguda Alcalde Areny, carrer Alcalde Montanya, carrer Alcalde Sangenís, carrer Sangenís Bertran, carrer Lluís Besa, avinguda Alcalde Recasens, carrer Germans Recasens, carrer Carmelo Fenech i carrer J. Manuel Nadal Gaya "per no reunir els requisits exigits a la Llei". La plataforma i la resta d'entitats signats, reclamen al jutjat que atengui el requeriment d'aquest escrit i dicti un Decret d'Alcaldia pel qual, en base als dos dictàmens tècnics d'experts incorporats per la Comissió de Carrers del 2 de desembre de 2016, acordi substituir els nou noms de carrers. També demana que s'ordeni a la Comissió de Carrers que aporti nou noms en substitució dels eliminats per incomplir la Llei de Memòria Històrica.  La portaveu de la Comissió de la Dignitat, Rosa Peñafiel, néta del sindicalista Antonio Cantano, s'ha mostrat convençuda que "és la recta final d'aquesta lluita que guanyarem". Peñafiel ha assegurat que aquesta és una lluita necessària. "La ciutat necessita d'altres qüestions també necessàries però dignificar la història és la base del nostre futur, d'una societat que ha de créixer amb valors i justícia", ha dit. La portaveu de la Comissió ha explicat que el seu avi va estar represaliat durant la dictadura, un fet que va marcar molt la seva família i que per tant, la lluita contra el franquisme "li dec a ell i a molts com ell". En aquest sentit, ha recordat al govern municipal que "un compromís polític porta al compliment de les lleis i eliminar el franquisme dels carrers és una d'important", alhora que afegia que "sembla surrealista que encara estiguem lluitant per això".   De la seva banda, l'advocat Josep Cruanyes, president de la Comissió de la Dignitat, ha explicat que el recurs s'ha presentat contra l'Ajuntament "perquè la llei especifica que els símbols els retirarà l'administració competent, i el nom dels carrers és competència municipal". Cruanyes ha apuntat que aquest és el primer recurs en aquest sentit a Catalunya.  L'advocada Ester Sancho, per la seva banda, ha explicat que el comitè d'experts de la Paeria va dictaminar que nou carrers tenien vinculació amb el feixisme i que s'havia d'aplicar la llei de memòria històrica però que alcaldia no ha atès el requeriment que se li va fer el 19 de desembre de 2016. És per això, ha afegit que, en haver passat tres mesos i a causa d'aquest silenci administratiu, s'ha presentat el recurs en via judicial. Sancho ha explicat que aquests carrers afecten una sèrie de famílies que, gràcies al franquisme, han tingut poder i això, considera, "entronca amb un compromís que l'alcalde Ros no vol trencar". L'alcalde de Lleida, Àngel Ros, "es nega a retirar els noms franquistes dels carrers perquè no vol fer passar la memòria històrica per davant del poder" d'aquestes famílies, afegeix Sancho.

Summary: 'Lleida Lliure de Franquisme' recorre a la justícia per l'"incompliment" de la Paeria de la llei de Memòria Històrica


Els grups municipals del PP i Cs a l'Ajuntament de Barcelona han acusat el govern municipal d'afavorir la "politització" de la manifestació pels atemptats de les Rambles. El president del grup popular, Alberto Fernández Díaz, retreu a l'Ajuntament que donés un tracte preferent a membres de l'ANC i "s'avantposés l'estelada al suport a les víctimes". Carina Mejías, per la seva banda assegura que "l'ús polític" de la concentració ha "humiliat" la imatge de Barcelona. La regidora de Participació, Gala Pin, nega que el govern "incentivés" cap tipus de situació i tot i reconèixer que no els van agradar algunes situacions de tensió, recorda els representats de PP i Cs que "tota protesta és legítima", en l'exercici dels drets dels ciutadans. "Pensar que es va manipular es veure molts fantasmes, com fantasmes també veiem avui", ha etzibat Pin en al·lusió als registres a diferents conselleries de la Generalitat que aquest dimecres duu a terme la Guàrdia Civil.

Summary: El PP i Cs acusa el govern de Barcelona d'afavorir la "politització" de la manifestació pels atemptats


JxCat confia en Espanya. Encara que sigui per guanyar les eleccions europees del 26-M. Fonts de la candidatura de Carles Puigdemont consultades per l'ACN expliquen que JxCat confia que els vots que rebi d'arreu de l'Estat impulsin l'expresident a superar ERC, que té l'exvicepresident Oriol Junqueras com a cap de llista. A més, des de la llista que encapçalen Puigdemont, Toni Comín i Clara Ponsatí denuncien problemes amb les paperetes a Espanya. Tot i això, JxCat ha rebut desenes de sol·licituds -a través de les xarxes socials i missatges als mateixos candidats- de ciutadans espanyols que es proposen per ser apoderats el 26-M als col·legis electorals. JxCat té representants provincials al País Valencià, Balears, Galícia, País Basc i Madrid, que s'encarregaran de buscar apoderats i interventors. Des de fa setmanes que JxCat rep missatges de ciutadans d'arreu de l'Estat preguntant si podran votar la llista de Puigdemont el 26-M, o fins i tot per proposar ser apoderats. La majoria arriben del País Valencià i Balears, però també del País Basc, Madrid, Aragó, Astúries, Andalusia i les Illes Canàries. Alguns són catalans que resideixen en altres comunitats autònomes, però també n'hi ha de ciutadans nascuts arreu de l'Estat. JxCat fa dies que denuncia que s'ha trobat amb problemes per enviar les paperetes de les eleccions europees a Espanya. De fet, la candidatura també ha advertit de diverses complicacions per fer-les arribar a Catalunya, sobretot pel poc marge que ha tingut després de superar el "veto" de la JEC a Puigdemont, Comín i Ponsatí. Per això ha posat en marxa l'autoanomenada 'operació paperetes', per fer arribar les butlletes de JxCat arreu del Principat. A banda, la candidatura fa ara una crida per trobar voluntaris per ser apoderats i interventors: "Ajuda'ns a garantir el joc net a les eleccions", demana JxCat a través d'una imatge que farà circular a través de les xarxes i que insta els simpatitzants a entrar a la seva pàgina web per omplir la butlleta d'inscripció. El rival a batre és la llista d'ERC, tal com asseveren des de la seu del carrer Jesús. Després de la victòria dels republicans el 28-A, JxCat no amaga que vol superar "sí o sí" la candidatura de Junqueras. Les enquestes s'han igualat i assenyalen un frec a frec entre JxCat, ERC i els socialistes, una tendència que l'entorn de Puigdemont vol aprofitar per consumar "l'efecte remuntada" i guanyar les eleccions europees. O, almenys, perquè Puigdemont quedi per davant de Junqueras: "És l'objectiu", remarquen les fonts consultades. Mirada a Madrid JxCat té la mirada posada a Madrid. La formació va fer un míting de campanya diumenge passat en un hotel, i no davant la presó de Soto del Real com va fer abans del 28-A. Conscients que poden arreplegar vots a la capital espanyola, JxCat va organitzar un acte amb Laura Borràs, Josep Lluís Cleries, Gonzalo Boye, Beatriz Talegón i, des de Bèlgica, el mateix Puigdemont. Els organitzadors de l'acte admeten que les poques desenes d'assistents a l'acte van fer abaixar una mica les esperances, però confien que aquest diumenge hi hagi més ciutadans dels que esperen que, arreu de l'Estat, donin el seu suport a la candidatura. JxCat espera que molts "demòcrates espanyols" que també denuncien la "repressió" de l'Estat contra els independentistes apostin per enfortir la "candidatura dels exiliats", tal com fan notar des del carrer Jesús. De fet, les referències a la ciutadania espanyola ha estat constant en els actes de la campanya del 26-M. "És important per Espanya que tinguem un bon resultat. Els espanyols mereixen viure en un Estat on ningú passi por per escriure un tuit", va subratllar Puigdemont des de Waterloo, en l'acte de Madrid. Per cert, les paperetes de JxCat a l'Estat -menys a Catalunya- tenen un dibuix de la cara del cap de llista. La candidatura de "l'autèntic líder de l'independentisme" -tal com el defineix Elsa Artadi- s'encomana a Espanya, almenys pels vots que poden ajudar-lo per superar el qui va ser vicepresident del seu Govern.

Summary: JxCat confia que els vots arreu de l'Estat impulsin Puigdemont a superar Junqueras a les europees


L'Associació Cultural Joan Amades (ACJA) ha lliurat aquest migdia al Museu Etnològic de Barcelona (MEB) el Premi Joan Amades 2016 de Cultura Popular i Tradicional en un acte que ha tingut lloc a la sala d'actes del mateix Museu. Amb aquest guardó, que ha recollit el director del museu, Josep Fornés, l'ACJA ha volgut reconèixer la tasca divulgativa del Museu dins l'àmbit de l'antropologia i l'esforç que fa en la conservació i l'estudi de les tradicions i la cultura popular catalana. Entre tots els aspectes que ha valorat la Junta de l'ACJA a l'hora d'atorgar el premi s'ha tingut en compte l'estreta vinculació que el Museu guarda amb Joan Amades, impulsor del Museu, segons un comunicat de l'entitat. Va ser Amades qui va inaugurar la secció d'etnografia del MIAP i qui també s'encarregava de la secció de gravats. Aquesta empremta avui encara és visible amb la falla d'Amades que es pot veure al pati del Museu juntament amb la de Violant i Simorra.   A l'acte hi ha assistit Juanjo Puigcorbé, diputat delegat de Cultura de la Diputació de Barcelona, que ha posat en relleu la incansable voluntat divulgadora i pedagògica de l'entitat considerant-lo un punt estratègic dins l'estructura museística no només de Barcelona sinó de Catalunya. També ha considerat que la cultura catalana li deu molt a Joan Amades, ja que juntament amb Violant i Simorra va construir els fonaments del que és avui el MEB.   El president de l'ACJA, Gustau Molas, ha assenyalat que la decisió de la Junta Directiva d'atorgar el premi va ser presa per unanimitat i ha afirmat que enguany el Museu fa 75 anys i per tant no hi havia oportunitat millor per donar-li aquest premi.   Per la seva part Verena Stolcke, catedràtica emèrita del Departament d'Antropologia Social i Cultural de la Universitat Autònoma de Barcelona, ha repassat els moments històrics més rellevants de l'entitat, com va ser la nova ubicació del museu l'any 1973, quan el 2007 es va inscriure en el pla de museus de Catalunya i es va considerar reformar-lo, fins el 2015, moment en què es va crear l'aliança amb el Museu de Cultures del Món.    L'acte s'ha clos amb una visita guiada per a tots els assistents a l'exposició temporal, estrenada recentment, “Cares de Barcelona”.    El Museu Etnològic té els seus orígens en el Museu d'Indústries i Arts Populars (1942), que ja comptava amb una secció d'etnografia, i el Museu Etnològic i Colonial (1949). Al capdavant del MIAP, situat al Poble Espanyol, hi havia l'etnògraf Ramon Violant i Simorra i l'etnòleg i folklorista Joan Amades. "Gràcies a aquestes dues figures cabdals avui el Museu pot explicar la cultura popular del país i convidar a fer una reflexió que enllaci el passat amb el present als seus visitants", segons el Museu .    El premi és de caràcter honorífic i consisteix en una peça commemorativa feta artesanalment i un document acreditatiu de l'Associació. En les darreres edicions han estat premiats Nemesi Solà (2015), Ramona Violant (2014), el grup Quico el Célio, el Noi i el Mut de Ferreries (2013), Els Comediants (2012) i Joan López Ensenyat (2011).

Summary: El Museu Etnològic de Barcelona obté el Premi Joan Amades de Cultura Popular i Tradicional


Plataforma per la Llengua ha demanat aquest dimecres als partits que es presenten a les eleccions espanyoles una reforma de la Constitució perquè el català sigui oficial a l'Estat. L'entitat ha presentat les propostes a les formacions polítiques per tal que es comprometin amb la millora de la situació del català i dels drets dels catalanoparlants. L’entitat ha realitzat un conjunt de propostes per a tots els comicis del proper cicle electoral. Entre les altres propostes, Plataforma per la Llengua reclama als partits que treballin per la capacitació generalitzada en català dels treballadors públics de l’Estat. Per altra banda, ha presenta la campanya 'A les urnes, recorda: la llengua no es toca' amb un espot amb declaracions de Casado, Rivera i Abascal.  L'entitat ha explicat que s'ha reunit o ha parlat amb tots els principals partits que es presenten als comicis i tenen representació a les institucions del domini lingüístic, i "ja ha aconseguit compromisos" de JxCat, ERC, En Comú Podem, Front Republicà i Proposta per les Illes. De fet, ha indicat que el principal compromís que Plataforma per la Llengua reclama als partits és impulsar una reforma de la Constitució espanyola per fer oficial de l’Estat la llengua catalana. "Només així el català podrà tenir el mateix rang, condicions, obligacions i drets que el castellà. Només així, el castellà deixarà de ser l’únic idioma d’obligat coneixement", ha assegurat Mireia Plana, vicepresidenta de l’entitat. Segons l'entitat, En Comú Podem i Front Republicà "s’han compromès a incorporar aquesta proposta, mentre que JxCat i ERC asseguren que treballaran per impulsar una República catalana que inclogui el català com a oficial de l’Estat, però no per modificar la Constitució espanyola en aquest sentit". "La Plataforma per la Llengua treballem per a tot el domini lingüístic, no només per a Catalunya, i per això considerem necessària aquesta reforma constitucional", ha indicat. Entre les altres propostes, Plataforma per la Llengua reclama als partits que treballin per la capacitació generalitzada en català dels treballadors públics de l’Estat. "Si els servidors públics no han de saber la llengua oficial, el català, el suposat dret d’opció lingüística dels catalanoparlants és paper mullat. L’actual oficialitat del català és paper mullat, perquè només el castellà és obligatori", ha denunciat Plana. Campanya Per altra banda, l'entitat ha presentat la campanya 'A les urnes, recorda: la llengua no es toca'. L’espot de la campanya, on es veuen declaracions contra el català de Pablo Casado, del PP, Albert Rivera, de Ciutadans, o Santiago Abascal, del Vox, "vol mostrar la determinació de la Plataforma per la Llengua i la societat catalana davant aquells qui vulguin atacar la llengua". La campanya inclou també una recollida de signatures a través del web lallenguanoestoca.cat per fer pressió a aquells partits que no s’han compromès amb les propostes de l’entitat perquè ho facin.  Plataforma per la Llengua ha explicat que aquest dimecres s’ha presentat el manifest “Pluralitat lingüística: llibertat, igualtat i democràcia”, impulsat per ELEN, la xarxa europea per la igualtat lingüística. A l’estat espanyol, la Plataforma per la Llengua, Òmnium, Acció Cultural del País Valencià, i altres entitats formen part d’aquesta xarxa europea. El manifest, segons ha explicat Plataforma per la Llengua, "insta els partits a fer-se seus els principis d’igualtat lingüística, i recorda que el 45% dels ciutadans de l’estat espanyol viuen en territoris amb llengües pròpies diferents al castellà".

Summary: Plataforma per la Llengua demana als partits una reforma de la Constitució perquè el català sigui oficial a l'Estat


El govern espanyol ha evitat valorar la manifestació d’aquest dissabte en què milers de persones arribades de Catalunya (500 autocars) i d’altres punts de l’Estat reclamaran l’alliberament dels presos i el dret a l’autodeterminació. Preguntada per aquesta qüestió a la roda de premsa posterior al Consell de Ministres, la vicepresidenta del govern espanyol, Carmen Calvo, ha evitat comentar l’impacte polític de la marxa i s’ha limitat a apuntar a la garantia de la seguretat. Segons Calvo, al govern espanyol només li correspon “mantenir la seguretat i l’ordre públic” de la manifestació “i res més”. “No podem fer cap tipus de pronunciament perquè aquesta és la part de les competències que afecten el govern: el manteniment de l’ordre públic i la vida cívica de la pròpia ciutat de Madrid”, ha dit.

Summary: El govern espanyol evita valorar la manifestació de dissabte per l’alliberament dels presos i l’autodeterminació


Només un 10% dels contractes al Camp de Tarragona i les Terres de l'Ebre són indefinits. Si bé el territori ha experimentat una reducció del 13,2% de l'atur registrat el mes de març respecte a l'any passat -un punt més que la mitjana catalana, amb una recuperació del 12,5%-, hi continuen havent 87.000 persones aturades. Per aquest motiu, el secretari general de Treball, Afers Socials i Famílies, Josep Ginesta, ha fet una valoració "relativament" positiva de les darreres dades d'atur, en el marc d'una visita aquest dimecres a Tarragona. Ginesta s'ha reunit amb sindicats i patronals, i ha posat sobre la taula la necessitat d'establir estratègies territorials per garantir llocs de treball sostenibles i de qualitat. A part de la inestabilitat en l'ocupació, l'altra problemàtica del territori és l'augment de persones que ja no perceben ni atur ni cap tipus de prestació -representen el 52% dels aturats. Ginesta ha garantit la voluntat del Govern d'incrementar la partida de 37 milions d'euros en polítiques actives d'ocupació, injectats l'any passat a Camp i Ebre.

Summary: Només un 10% dels contractes al Camp de Tarragona i l'Ebre són indefinits


La soprano britànica Kate Royal, acompanyada per Joseph Middleton inaugurarà dimecres el LIFE Victoria 2020 a la Sala Domènech i Montaner del Recinte Modernista de Sant Pau. Serà l'estrena d'una edició marcada per la covid-19, amb aforaments reduïts i una política de retransmissions ampliada. Tots els concerts del festival es transmetran en viu al seu canal de Youtube, estaran disponibles a la plataforma de vídeo sota demanda del Teatro Real My Opera Player, i també hi haurà transmissions i especials a Catalunya Música i La2 de RTVE. Sota la temàtica dels viatges, el festival portarà noms internacionals com Natalie Dessay, Felicity Lott o Adrianne Pieczonka, i artistes nacionals com Albert Guinovart, David Alegret i Marta Mathéu. Kate Royal i Joseph Middleton oferiran un programa-cicle creat per la soprano i el pianista per l’ocasió ‘I’lll tell you how the sun rose, 24 cançons per 24 hores del dia’, on expliquen el viatge d’un jove home de l’albada al capvespre, passant per la nit, i arribant de nou a l’alba. El programa inclou una diversa selecció de peces de Mahler, Liszt, Schumann, Vaughan Williams, Guastavino i altres. Abans, els 'LIFE New Artists' Pau Armengol (baríton) i Álvaro Carnicero (piano) oferiran peces de Schumann i Schubert, seguint la política de suport al talent jove impulsada des del Festival i la Fundació Victoria de los Ángeles. La temàtica dels viatge serà una constant en aquesta edició del festival, que és doble (2020-2021), per tal de donar continuïtat a la programació en cas que els contractes d'alguns artistes es posposin per la situació sanitària, tal i com es va explicar el mes de juliol.  Retransmissions per YouTube, La 2, My Opera Player i Catalunya Música Amb aquesta edició del Festival, s’inicia una nova política de retransmissió dels recitals, adaptant-se a les limitacions de públic vigents degudes a la prevenció del COVID-19, "però aprofitant aquesta oportunitat per fer els recitals accessibles a més públic". Així s’han firmat convenis amb Radio Televisión Española, el Teatro Real de Madrid i Catalunya Música que permetran gaudir dels recitals que tenen lloc al LIFE Victoria també des de casa. La 2 de Televisió Espanyola enregistrarà el 'Winterreise' escènic dirigit per Rafael R. Villalobos i amb Xavier Sabata (contratenor) i Francisco Poyato (piano) que tindrà lloc el 8 de novembre al CaixaForum de Barcelona i que s’emetrà per La 2 el 17 de novembre.  Tots el recitals del Festival es podran veure en directe pel canal de Youtube del LIFE Victoria i de manera gratuïta, i també seran retransmesos per Catalunya Música. Uns recitals que es podran recuperar després a demanda a la plataforma My Opera Player impulsada pel Teatro Real de Madrid, amb qui la Fundació Victoria de los Ángeles ha firmat un conveni de col·laboració. L’apartat del LIFE Victoria a My Opera Player estarà disponible a partir de demà, on s’oferirà el recital que clausurà la passada edició amb Frederica von Stade (mezzosoprano), Helena Ressurreição (mezzosoprano) i Albert Guinovart (piano).

Summary: El festival Life Victoria 2020 arrenca amb Kate Royal i Joseph Middleton des del Recinte Modernista de Sant Pau


El vicepresident destituït, Oriol Junqueras, ha pogut fer ús del darrer torn de paraula davant la sala d'apel·lacions del Tribunal Suprem, on ha refermat que és un "home de pau" i ha apel·lat a les seves conviccions "morals i cristianes" per defensar que aposta per una via política "negociada i pacífica". També ha demanat que se'l deixi exercir la funció de diputat després d'estar escollit el 21-D i poder estar amb la seva família després de dos mesos en presó preventiva. Durant la vista, en canvi, la fiscalia (exercida per Consuelo Madrugal i Javier Zaragoza) ha mantingut la petició de presó per entendre que existeix risc de reiteració delictiva. També ha sol·licitat que Junqueras continuï a la presó el lletrat de VOX, Javier Ortega, que exerceix l'acusació popular. L'advocat de la defensa, Andreu van den Eynde, ha criticat que la fiscalia ha volgut "avançar el judici" i entrar en el fons de la qüestió i ha recordat que la vista era només per resoldre sobre la seva situació personal. Els tres magistrats estan tancats deliberant i es desconeix, per al moment, quan es farà pública la decisió.

Summary: Junqueras manté al Suprem l'aposta per una via "negociada i pacífica" mentre que la Fiscalia manté la petició de presó


Els Mossos d'Esquadra van detenir diumenge passat, 15 de gener, un home acusat de cometre robatoris violents en sis hotels i una farmàcia de Barcelona. L'arrestat, de 36 anys, nacionalitat espanyola i domicili a la capital catalana, amenaçava els recepcionistes dient-los que duia una navalla i en algunes ocasions la va exhibir. Quan el pispa va ser localitzat duia a la butxaca 74 vals menjador d'un dels hotels que havia assaltat. El detingut, amb diversos antecedents per delictes de robatoris violents, va passar a disposició judicial i el jutge va decretar-ne l'ingrés a presó. Els fets es remunten a la matinada del diumenge passat, quan van tenir lloc dos robatoris amb violència al districte de l'Eixample, un a una farmàcia i l'altre a un hotel. En els dos casos l'autor es va adreçar al recepcionista i li va demanar tots els diners amenaçant-lo dient que portava una navalla. Davant d'aquests fets, es va iniciar un dispositiu policial per tal de localitzar-lo. Poc després, una patrulla de l'ARRO va trobar un home que coincidia amb la descripció del presumpte lladre. A més, aquest individu, que tenia antecedents per robatoris amb violència, duia a la butxaca 74 vals menjador de l'hotel on s'havia produït un dels robatoris. Davant d'aquests indicis, la patrulla el va detenir. Així mateix, la Unitat d'Investigació del districte d'Eixample el va poder relacionar amb el robatori de la farmàcia i amb dos robatoris més a altres hotels. Mentre el detingut es trobava a l'espera de passar a disposició judicial pels fets exposats anteriorment, la Unitat d'Investigació de Ciutat Vella va tractar d'esbrinar si aquest home també tenia relació amb una sèrie de robatoris violents que s'havien produït els darrers dies i que seguien el mateix patró. En aquests casos, l'autor també amenaçava al recepcionista dient que tenia una navalla i, en alguns casos, l'exhibia. El resultat de les indagacions dels investigadors va ser positiu i li van imputar quatre robatoris violents a hotels d'aquell districte. A més, la policia no descarta que el puguin relacionar amb més fets. El detingut, amb diversos antecedents per delictes de robatoris violents, va passar a disposició judicial i el jutge va decretar-ne l'ingrés a presó.

Summary: A presó un home per cometre robatoris violents en sis hotels i una farmàcia de Barcelona


Sabadell inaugurarà les dues primeres estacions del perllongament dels Ferrocarrils de la Generalitat de Catalunya (FGC) el 12 de setembre. Així ho ha anunciat l'alcalde de la ciutat, Juli Fernàndez, aquest dimarts en un acte amb la premsa, on ha concretat que està previst que la inauguració oficial compti amb la presència del president de la Generalitat, Carles Puigdemont. En concret, s'inauguraran les estacions de Gràcia-Can Feu i Plaça Major. D'aquesta manera, el perllongament entrarà en funcionament parcialment, com ja s'havia anunciat fa uns mesos. La previsió és que les tres estacions restants –Plaça Espanya, Creu Alta i Ca n'Oriac- es posin en marxa la primavera del 2017. D'altra banda, Fernández ha afirmat que el consistori continuarà "insistint" per fer possible el soterrament de les vies entre Gràcia i Can Feu.  Un dia després de la Diada els sabadellencs podran fer ús del nou tram de vies d'FGC que s'està construint a la ciutat. Inicialment aquestes noves estacions havien d'haver-se posat en marxa el 2012 però les obres han patit diverses aturades i endarreriments. Els FGC ja arriben al centre de Sabadell, a l'estació ara coneguda com a Sabadell-Rambla, a pocs metres de la futura estació de Plaça Major. El 12 de setembre aquesta serà una de les dues estacions que es posaran en marxa, juntament amb la de Gràcia-Can Feu. A partir de llavors, les proves continuaran i està previst que tot el nou tram estigui en funcionament la primavera del 2017.  Sobre el soterrament, l'alcalde ha recordat que aquest projecte "depèn" dels pressupostos de la Generalitat i ha afegit que de moment no n'hi ha de pressupostos. En tot cas, ha dit però que el consistori continuarà treballant perquè quan hi hagi comptes aquests incloguin una partida per fer efectiu el soterrament.  150 accions i nou pla de govern Fernàndez ha fet aquest anunci durant la roda de premsa de presentació del Pla de Mandat 2016-2019. Aquest pla s'estructura en uns principis de qualitat democràtica i bon govern i s'estructura en tres eixos prioritaris: 'Els drets socials: cohesió i equitat', 'L'economia: innovació i cooperació' i 'El territori planificació i sostenibilitat'.  Fernàndez, acompanyat dels tinents d'alcalde Joan Berlanga, Glòria Rubio i Marisol Martínez han fet un repàs de fins a 150 accions que ja s'han dut a terme durant el primer any de mandat del nou govern i han marcat les línies de futur.  En el primer eix destaca el treball per elaborar un nou mapa escolar, la promoció d'un pla per a l'èxit educatiu, la promoció del lloguer social i la lluita contra la pobresa energètica i l'atenció social, entre d'altres. Pel que fa al segon eix, Martínez ha explicat que es desenvoluparà un nou pacte local per l'ocupació, així com un pla d'acció contra l'atur per fomentar l'ocupació de qualitat. També s'ha plantejat arribar en una primera fase a un 10% del moviment econòmic del consistori a través d'entitats de finances cooperatives i ètiques. També en aquest eix, l'Ajuntament de Sabadell s'ha marcat posar fi a "l'assignatura pendent" de la promoció turística de la ciutat i per això elaborarà un pla per saber quines són les potencialitats de que disposa la ciutat i com es poden explotar. L'objectiu és crear la Marca Sabadell Turisme per posicionar la ciutat com a destinació al voltant de l'oferta tradicional i aprofitant algunes potencialitats com la indústria, l'esport, la música o l'aeronàutica. En aquest sentit, també es dinamitzarà Fira de Sabadell i la pista d'atletisme i s'elaborarà un pla de relacions internacionals que augmenti la projecció de Sabadell a l'exterior. Pel que fa al tercer eix, l'ajuntament està desenvolupant un nou text refós del planejament urbanístic mentre avança cap a un nou pla general i impulsarà la creació de l'Oficina de Paisatge i les taules de Patrimoni i Paisatge urbà. També treballa en l'elaboració d'un pla de xoc per a la recuperació de l'espai públic, avança cap a un model de mobilitat més sostenible i promou zones de pacificació del trànsit, també per millorat la qualitat mediambiental. Pel que fa a la seguretat, entre 2016 i 2017 s'incorporaran 15 nous agents a la policia local amb l'objectiu d'esdevenir un cos de proximitat. A més, es modificarà l'ordenança de circulació i la cívica.  Fernàndez ha explicat que moltes de les accions que inclou el pla de mandat ja s'estan duent a terme en el primer any de govern. Amb aquest document de base, cada any s'elaborarà un pla d'actuació municipal on els pressupostos anuals es traduiran en diverses accions per donar compliment al pla de mandat. Tant l'alcalde com els tres tinents d'alcaldia han destacat que en aquest primer any ja s'han posat en marxa mesures que demostren que la transformació de la ciutat s'ha posat ne marxa i han assegurat que així continuarà essent.

Summary: Sabadell inaugurarà les dues primeres estacions del perllongament d'FGC el 12 de setembre


El president del grup parlamentari del PPC, Xavier Garcia Albiol, ha assegurat que hi ha qui "desitja que l'exèrcit entri per la Diagonal per apropiar-se de les institucions catalanes" però que això "no passarà perquè no és necessari". "Sento defraudar la CUP, Mas i companyia però l'Estat, com que és democràtic i respecta la Constitució i l'Estatut, no necessita l'ús de la força. Hi ha instruments per fer respectar la llei de manera legal i pacífica", ha reblat en roda de premsa a la cambra catalana. Albiol ha fet aquestes declaracions després que Artur Mas hagi acusat l'Estat d'intentar relacionar l'independentisme amb la violència per justificar una intervenció a Catalunya i que la diputada cupaire Anna Gabriel apuntés que acceptaria suspendre el referèndum per l'amenaça de l'Estat de l'"ús de la força contra la gent". Albiol ha insistit que a Catalunya no se celebrarà cap referèndum d'independència "d'acord amb la legalitat i l'estat de dret ni el 2017 ni el 2025. "Podran utilitzar les seus de l'ANC, Òmnium, ERC i Convergència per votar però oficialment a Catalunya ningú convocarà un referèndum per separar Catalunya d'Espanya", ha deixat clar. A més, ha instat Artur Mas i Carles Puigdemont a opinar sobre declaracions dels seus "socis de Govern", la CUP, que "aposten per la línia agressiva", ha afegit. El secretari general del PP al Senat, Javier Arenas, ha assegurat que ni el PP ni el govern espanyol cauran en "la trampa de l'enfrontament i la radicalització" sinó que seguiran reivindicant "el diàleg, el diàleg i el diàleg en el marc de la llei, cadascú amb les seves conviccions". A propòsit d'això, ha convidat l'expresident de la Generalitat i president del PDeCAT a preguntar-se per què el seu partit polític "no ha parat de perdre pes minut a minut" des que va sumar-se a les demandes sobiranistes l'any 2012. "La majoria societat catalana és de concòrdia. Alguns, però, van decidir trencar aquesta concòrdia", ha opinat. Per la seva part, el portaveu popular a la cambra alta, José Manuel Barreiro, ha considerat que Mas no aconseguirà "tapar les seves vergonyes ni eludint les seves responsabilitats disparant a tort i a dret". "Ha de saber que la llei no es fa a mida de ningú", ha etzibat.

Summary: Albiol: "Alguns desitgen que l'exèrcit entri per la Diagonal per apropiar-se de les institucions, i això no passarà"


Investigadors han aconseguit transformar per primera vegada cèl·lules adultes especialitzades en cèl·lules mare en ratolins no modificats genèticament. La troballa rau en el desenvolupament d’una nova tecnologia basada en l’ús de vectors virals adenoassociats (AAV), que suposa una important millora sobre els sistemes utilitzats fins ara per reprogramar cèl·lules 'in vivo'. L’estudi, que es va publicar aquest dilluns a la revista 'Nature Communications', l’ha liderat l’Hospital Universitari de Heidelberg (Alemanya), el Centro Nacional de Investigaciones Oncológicas (CNIO) i el grup de Plasticitat Cel·lular i Càncer del Vall d’Hebron Institut d’Oncologia dirigit per la doctora María Abad. Les cèl·lules mare són cèl·lules especials i úniques per dues raons: per una banda són immortals i proliferen de forma il·limitada i, per l’altra, són capaces de diferenciar-se i crear qualsevol tipus de teixit. Aquestes dues característiques les converteixen en un element de gran vàlua per la medicina regenerativa i l’estudi del càncer, segons destaca el Vall d’Hebron Institut d’Oncologia. Mitjançant enginyeria genètica, els científics han generat una eina de reprogramació 'in vivo' altament eficient. En primer lloc s’empaqueten dins de virus adenoassociats (AAV) quatre gens necessaris per a induir la pluripotència d’una cèl·lula diferenciada: Oct-3/4 (O), Klf4 (K), Sox2 (S) i c-Myc (M) o gens OKSM. Un cop encapsulats els gens OKSM dins dels vectors virals, aquests s’administren a ratolins. Quan els gens OKSM s’expressen en una cèl·lula adulta, esborren el seu programa d’especialització convertint-la en una cèl·lula pluripotent. Per primera vegada, aquesta reprogramació es fa en animals no modificats genèticament. Això és possible gràcies a l’ús d’AAV, que són virus innocus i segurs per a la seva aplicació en mamífers. “Imagina que poguéssim enviar aquests virus només al cor i no a d’altres òrgans” planteja la doctora Elena Senís, investigadora postdoctoral del grup de Plasticitat Cel·lular i Càncer del VHIO, i primera autora del treball. “Seríem capaços de regenerar cèl·lules cardíaques després d’un infart. Amb aquesta nova eina estem més a prop de fer-ho realitat”, afegeix. Els investigadors subratllen que els avantatges d’aquest nou sistema de reprogramació 'in vivo' són múltiples. En primer lloc, no requereix treballar amb animals transgènics i, a més, modificant l'embolcall dels virus AAV s’aconsegueix dirigir-los específicament a qualsevol cèl·lula o òrgan d’interès. En tercer lloc, aquesta tecnologia permet tenir un major control de l’expressió dels gens OKSM i per tant, una major regulació del procés de desdiferenciació de les cèl·lules adultes. Per últim, la via d’administració mitjançant una injecció perifèrica facilita la seva aplicació clínica en comparació amb altres tècniques que produeixen efectes adversos. Les cèl·lules mare i el càncer Els investigadors també han aconseguit reprogramar cèl·lules adultes 'in vivo' prescindint d’un dels quatre gens OKSM: el gen c-Myc (M), un oncogen alterat en la pràctica totalitat dels càncers. La reprogramació 'in vivo' també és una eina de gran potencial per a esclarir els mecanismes moleculars i cel·lulars que porten una cèl·lula adulta sana a desdiferenciar-se i proliferar de forma massiva. “Alguns estudis assenyalen les cèl·lules mare tumorals com les responsables de l’agressivitat dels tumors, així com de la resistència que adquireixen a certes teràpies i de la seva capacitat de recurrència”, explica la doctora Senís, que assegura que "ara, amb aquest nou sistema podrem estudiar en profunditat quina és la influència del procés de desdiferenciació cel·lular en models 'in vivo' de càncer”. El desenvolupament de teràpies dirigides a les cèl·lules mare tumorals podria millorar la supervivència d’alguns càncers. “Eines tan versàtils com la reprogramació 'in vivo' amb virus adenoassociats aplanen el camí a futurs possibles tractaments oncològics amb les cèl·lules mare tumorals en el punt de mira”, conclou la doctora Senís.

Summary: Investigadors creen una nova eina que permet convertir cèl·lules adultes a mare en ratolins


La ràtio d'endeutament públic per al conjunt de les administracions públiques espanyoles es va situar a finals del 2016 en el 99,4% del PIB, quatre dècimes menys que l'exercici anterior i un percentatge que compleix amb el compromís adquirit pel govern espanyol, segons l'Observatori del Deute Públic que elabora l'Autoritat Independent de Responsabilitat Fiscal (Airef). Tot i això, l'Airef subratlla que en termes nominals, tenint en compte la inflació, l'endeutament del 2016 va suposar un nou rècord històric pels comptes espanyols. L'Airef assegura que al ritme actual, el sector públic no arribarà a complir amb l'objectiu europeu del 60% del PIB en termes d'endeutament fins al 2037. En relació amb l'endeutament per autonomies, l'Airef assegura que per pagar l'endeutament de Catalunya cada català hauria de treballar 129 dies.  L'endeutament de les administracions públiques espanyoles, inclòs les comunitats autònomes, es va situar a finals del 2016 en 1,106 bilions d'euros, cosa que suposa aquest 99,4% del PIB espanyol, segons dades del Banc d'Espanya.  L'Airef desagrega les diferents administracions de l'Estat i assegura que mentre l'administració central, els fons de de la Seguretat Social i les corporacions locals han reduït la seva ràtio d'endeutament públic, no ha estat així per part de les comunitats autònomes on de mitjana han augmentat aquesta ràtio en més de 13.000 milions d'euros.  Tot i això, no totes les comunitats autònomes van veure créixer el seu endeutament i en el cas de les Illes Balears, Canàries i Catalunya l'endeutament es va reduir en relació amb les xifres del 2015.  En l'Observatori d'Endeutament que publica l'Airef s'informa del nombre de dies que cada ciutadà de les comunitats autònomes hauria de treballar per poder pagar el deute acumulat per cada una de les autonomies o per abonar l'endeutament agregat de totes les autonomies.  En el cas de Catalunya, cada català hauria de treball de gratis durant 129 dies de l'any per poder pagar l'endeutament català de l'exercici del 2016. Si en aquest endeutament s'afegeix la part corresponent a l'endeutament agregat de les administracions públiques espanyoles el nombre de dies a treballar s'enfila fins a 228 dies.  L'Airef també destaca l'impacte positiu que ha tingut per a les comunitats autònomes la posada en marxa dels mecanismes extraordinaris de finançament activitats pel govern espanyol que han suposat beneficiar-se d'unes condicions molt avantatjoses en relació amb la càrrega dels tipus d'interès.  L'Autoritat fiscal independent assegura que en els últims quatre anys, gràcies aquests mecanismes extraordinaris, s'ha passat de suportar un sobre cost de 0,5 punts percentuals en relació amb el Tresor espanyol a un diferencial negatiu d'1,2 punts percentuals.  A finals del 2016 la ràtio d'endeutament sobre el PIB per al conjunt de les administracions públiques es va situar en el 99,4%. Segons els pressupostos generals de l'Estat per al 2017 aquesta ràtio baixarà uns quatre punts percentuals en el transcurs del període del 2016 al 2019, marcat en l'escenari macroeconòmic presentant com a suport en aquests comptes.  L'Airef creu que a partir del 2017, les comunitats autònomes en el seu conjunt, ''contribuiran lleugerament a la reducció de la ràtio de deute, tot i que ''el pes més gran de l'ajust es concentra en l'administració central, especialment a partir del 2019''.  Els objectius que venen marcats en la disposició transitòria primera de la llei d'estabilitat pressupostària del 2012 estableix un període fins al 2020 per al compliment dels objectius de deute pels diferents sectors. En concret, l'objectiu per conjunt de les administracions públiques quedava establert en el 60% del PIB, l'administració central en el 44%, les comunitats autònomes en el 13% i les corporacions locals en el 3%.  L'Airef assegura que l'únic sector que pot complir aquest objectiu són les corporacions locals i en relació amb el compliment global de les administracions públiques l'Airef preveu que es pugui complir al ritme actual el 2037.  En relació amb aquest compliment per part de les autonomies, l'Airef indica que les més ben posicionades són Madrid, Navarra i el País Basc, mentre que les autonomies que registren una major desviació per complir amb l'objectiu del 13% el 2020 són Catalunya, el País Valencià, Múrcia i Castella-La Manxa.

Summary: L'Airef assegura que l'objectiu del deute públic espanyol del 60% del PIB no s'assolirà fins el 2037


L'empresa nord-americana Hard Rock desvelarà aquest dilluns els detalls del projecte per desenvolupar el Centre Recreatiu i Turístic (CRT) de Vila-seca i Salou. S'espera que també faci públic el nom que proposa per al macrocomplex d'oci i joc.  La mesa de valoració obrirà el sobre 'B' del concurs d'obtenció de llicències de casino, que conté la proposta econòmica i el projecte arquitectònic. Segons la planificació aprovada, el complex que desenvoluparà Hard Rock podrà constar d'un únic casino, hotels, zones d'entreteniment, teatres, zona comercial i centre de convencions. Tal com va avançar l'ACN, Hard Rock comptarà amb la col·laboració de Port Aventura, que és just al costat dels terrenys,  i de Value Retail, l'empresa que gestiona la Roca Village. Port Aventura desenvoluparà els hotels i Value Retail, la zona comercial. El projecte del Centre Recreatiu i Turístic de Vila-seca i Salou –projecte anteriorment conegut com a BCN World- fa un pas més aquest dilluns. S'espera que Hard Rock, l'única empresa que continua viva en el concurs per obtenir una llicència de casino i desenvolupar el CRT, faci públic el nom que proposa per al macrocomplex d'oci. El Govern veuria de bon ull que tingués relació amb el Camp de Tarragona o la Costa Daurada.   Aquest dilluns també es coneixerà quina és la inversió que es posa sobre la taula i el nombre de llocs de treball que generarà el complex. Segons les bases del concurs, la inversió mínima haurà de ser de 300 milions d'euros.  També es coneixerà quin és exactament el projecte de Hard Rock, que si acaba guanyant el concurs podrà realitzar dins del CRT un Complex Turístic Integrat (CTI) que podrà constar d'un únic casino, hotels, zones d'entreteniment, teatres, zona comercial i centre de convencions. L'alçada màxima dels edificis serà de 75 metres, la mateixa que fa l'atracció Shambala de Port Aventura. El divendres 30 de juny la mesa de valoració del concurs va obrir el sobre 'A', en què hi havia el nom de l'única empresa que opta a fer el complex: Hard Rock. Les altres dues companyies prequalificades, Melco i Peralada, finalment no van presentar cap proposta. Així doncs, la nord-americana serà amb tota probabilitat la que acabarà construint el complex de joc i oci. La resolució definitiva del concurs es coneixerà a finals de l'estiu. L'Incasòl accelera els tràmits urbanístics Paral·lelament al concurs, l'Incasòl està desenvolupant l'impuls del procés d'urbanització i desenvolupament d'infraestructures de l'àmbit que acollirà el macrocomplex turístic. De fet, el Govern ha accelerat els tràmits per "compassar" els terminis de desenvolupament urbanístic a la resolució del concurs de llicències de les companyies aspirants. La intenció del Govern és que tot estigui a punt perquè a finals d'any Hard Rock estigui en disposició d'iniciar les obres.  Mentrestant, l'Incasòl manté l'opció de compra sobre les 150 hectàrees on s'ha d'aixecar el projecte, que actualment són propietat de CaixaBank. Si Hard Rock certament acaba guanyant el concurs, l'empresa nord-americana serà la que executi aquesta opció de compra.  Impacte econòmic d'entre 3.900 i 5.400 milions d'euros Segons un estudi encarregat pel Govern a la Universitat Rovira i Virgili, el CRT tindrà un impacte econòmic anual d'entre 3.900 i 5.400 milions d'euros al Camp de Tarragona un cop es consolidi l'activitat del complex turístic. L'estudi indica que en la fase de construcció, que podria començar a finals d'aquest mateix any, es crearan uns 12.000 llocs de treball directes que es dedicaran a la construcció del complex.  Un cop acabades les obres i el CRT entri en funcionament el nombre de llocs de treball per garantir el funcionament ordinari del complex se situarà entre els 2.000 i els 4.000 llocs de treball directes, sense tenir en compte els indirectes i induïts que hauran d'acompanyar el funcionament del complex.

Summary: Hard Rock desvelarà aquest dilluns els detalls del Centre Recreatiu i Turístic de Vila-seca i Salou


La consellera de Salut, Alba Vergés, ha defensat aquest dimarts el protocol de 7 dies que s'aplica perquè els professionals sanitaris tornin a treballar després de tenir símptomes. "És clar, consensuat, treballat clínicament i també l'utilitzen molts altres països", ha argumentat en roda de premsa, on ha recordat que per tornar a la feina cal que passin tres dies sense símptomes. Vergés ha assegurat que "ningú arriscarà la seguretat d'aquells col·lectius que cal protegir i que poden ser vectors de transmissió". "Em remeto al treball tècnic per pactar aquest protocol", ha reblat.

Summary: Vergés defensa el protocol de 7 dies que s'aplica perquè els sanitaris tornin a treballar després de tenir símptomes


El president de Ciutadans, Albert Rivera, ha titllat el discurs de Quim Torra com a candidat a la presidència d'"incendiari" perquè, segons ell, "evidencia que no complirà la Constitució". Per aquesta raó, Rivera ha demanat al president del govern espanyol, Mariano Rajoy, que rectifiqui i que no aixequi el 155 "fins que es posi fi al Procés independentista". A través del seu compte de Twitter, el president de Cs també s'ha referit al vot delegat d'Antoni Comín i Carles Puigdemont i ha considerat que és "trist que s'hagi permès el vot dels pròfugs de la Justícia en un Parlament espanyol". "És una irresponsabilitat que Rajoy legitimi aquest frau per no activar la suspensió automàtica via Tribunal Constitucional", ha reblat tot recordant que "els que van donar un cop d'Estat" encara "mantenen sou i escó".

Summary: Rivera demana a Rajoy que no aixequi el 155 fins que s'acabi el Procés davant el discurs "incendiari" de Torra


El policia nacional que va donar una puntada de peu voladora als ciutadans que hi havia a l'IES Pau Claris de Barcelona l'1 d'octubre del 2017 ha estat identificat i investigat, segons han avançat TV3 i Catalunya Ràdio i han confirmat fonts jurídiques a l'ACN. Un informe pericial dels Mossos d'Esquadra on s'analitzen diverses imatges que va encarregar l'acusació popular Irídia ha permès identificar l'agent. Ara el jutge l'haurà de citar per declarar com a investigat. Es dona la circumstància que aquest agent ja havia estat investigat per uns altres fets d'aquell dia i quan va declarar se li va preguntar per aquesta puntada de peu. Tot i reconèixer que era allà, va negar els fets concrets de la puntada. Irídia va presentar un escrit molt exhaustiu amb captures de pantalla que identificaven aquest agent donant la puntada voladora i després agredint una altra dona. En l'informe també es veu com un altre agent sacseja una altra votant que havia estat llençada prèviament per les escales del centre. Arran d'aquest escrit el jutjat va encarregar als Mossos d'Esquadra fer un informe pericial sobre la qüestió, que ara s'ha rebut al jutjat i confirma la identitat dels dos agents agressors. Ara el jutge citarà els dos agents i els Mossos autors de l'informe perquè el ratifiquin, però encara no hi ha data.  D'altra banda, en relació a l'agressió patida per Roger Español, que va perdre un ull per l'impacte d'una bola de goma llençada per la Policia Nacional, la seva acusació particular ha demanat que finalitzi la instrucció i es passi el procés a sumari, perquè es tractaria d'un delicte de lesions amb pèrdua d'òrgan principal. De fet, l'acusació diu que l'agent va disparar fins a tres cops contra Roger Español. La primera podria haver estat una salva, la segona ja va ser amb projectil, i la tercera va ser la que va impactar a la cara. De moment al jutjat d'instrucció número 7 de Barcelona hi ha un total de 63 investigats, 58 dels quals policies nacionals, dels quals tres estan pendents de declarar, encara sense data fixada. L'actuació policial investigada va provocar 315 lesionats, dels quals 127 estan personats a la causa, formada per una peça principal, centrada en la direcció  i coordinació de l'acció  policial, i 27 peces separades, una per cada escola afectada de la ciutat.

Summary: Identificat i investigat el policia nacional de la puntada de peu voladora l'1-O a l'IES Pau Claris de Barcelona


Els cellers del Bages enllesteixen aquests dies una de les veremes "més complicades" dels darrers anys. Les condicions meteorològiques d'aquest principi d'any i especialment les pluges de la primavera han fet proliferar la propagació del míldiu a molta velocitat. "Altres anys l'aturaves, aquest veies les taques a les fulles i no et donava temps d'aturar-lo abans que arribés al raïm", explica l'enòleg del celler Les Acàcies d'Avinyó, Llorenç De Ferrer. Tot i que l'afectació no ha estat la mateixa a tots els cellers de la comarca, des de la DO Pla de Bages calculen que, ara per ara, la producció podria caure un 25% respecte a la del 2019. El confinament va arribar en un dels pitjors moments, "quan esclata la vinya i quan tenim més feina", explica l'enòleg Miquel Palau, vocal de la DO Pla de Bages. Les gelades i pedregades de principi d'any havien afectat algunes vinyes bagenques, però va ser especialment les precipitacions constants dels mesos d'abril, maig i juny i les temperatures elevades el que van fer “més mal”, ja que van fer proliferar els fongs i que el míldiu, la malaltia que produeixen a les vinyes, avancés a molta velocitat. Aquest fet ha comportat la pèrdua de part del raïm. "A alguns cellers els ha afectat molt, a altres no tant, però calculem que la producció podria reduir-se un 25% respecte al 2019", diu Palau. A Les Acàcies, a Avinyó, la malaltia ha afectat bona part de la producció. El celler és un dels més petits de la comarca, amb una hectàrea de vinyes. El seu enòleg, Llorenç De Ferrer, diu que aquesta verema ha estat una "de les més complicades". "Més que per la covid, pel fong", recalca, tot subratllant que "malgrat que no tenim molta vinya, el terreny és limitat". A més, a diferència d'altres campanyes, especifica l'enòleg, la malaltia s'ha propagat "molt ràpid" i amb les precipitacions "no podies entrar quasi a la vinya per tractar-la". Menys producció però de més qualitat Tot i que la producció vinícola caurà respecte al 2019, tot apunta al fet que serà de més qualitat. A Les Acàcies, tenen aquesta percepció. No són els únics. Des de la DO Pla de Bages, Palau recalca que malgrat que la meteorologia no els va acompanyar a principis d'any, sí que ho ha fet al tram final de l'estiu. Alguns cellers, explica, van avançar l'inici de la verema fins a deu dies, però, per contra, no acabarà abans. El fred de les darreres setmanes, les altes temperatures del migdia i les poques pluges han "alentit la maduració", que especialment afavoreix a les varietats negres i permet "anar a buscar el punt òptim" per a collir el raïm. "Esperem que aquests 15 dies que queden, el temps es mantingui", diu. Els efectes de la covid-19 La verema, en plena pandèmia, ha obligat els cellers a adaptar-se a les mesures preventives. El sector, però, explica Palau, està patint "de ple" els efectes de la crisi econòmica. "Una part important viu de la restauració, que està patint; el turisme de costa, que és consumidor de vi, també ha baixat...I el mercat d'exportacions també es veu molt afectat", afegeix. No obstant això, el vocal de la DO Pla de Bages creu que la comarca té la sort de no tenir "grans volums", pel que creu que patirà "menys l’impacte". Recorda que molts cellers "són petits, sovint amb més demanda que oferta, sense excedents, el que juga a favor nostre si es fan les coses bé". "La DO segueix el seu camí de fer passes petites per avançar i el seu futur segueix sent esperançador", assegura. 'La ruta del vi' La DO Pla de Bages, que aplega 15 cellers de la comarca, vol convertir el territori en referent d'enoturisme. Segons les darreres dades, unes 60.000 persones fan enoturisme anualment al Bages, dels quals el 22% són de fora de Catalunya. Aquest interès a l'alça ha dut a la DO i Bages Turisme a sumar esforços. Han creat 'La ruta del vi', que vol posar en valor els vins que es fan a la comarca però també elements patrimonials i paisatgístics, com les construccions de pedra seca o el Geoparc de la Catalunya Central. La ruta inclou activitats per a tots els gustos, que van des de la descoberta de les barraques de pedra seca a pícnics entre vinyes. En paral·lel, amb l'objectiu d’acostar a la ciutadania el patrimoni vitivinícola i els vins de la comarca, el Bages celebra aquest cap de setmana la 25a Festa de la Verema. Comptarà amb una trentena d'activitats repartides per tot el territori bagenc, entre les quals destaquen els tastos guiats, les visites i les rutes pel patrimoni de la vinya.

Summary: La DO Pla de Bages preveu una caiguda de la producció del 25% per culpa del míldiu


La secretària general d'ERC, Marta Rovira, ha defensat un marc català de relacions laborals i unes pensions "dignes" en una reunió que ha mantingut aquest dijous amb el secretari general de la UGT a Catalunya, Camil Ros, coincidint amb el Dia Europeu per la Igualtat Salarial i amb les concentracions que s'ha fet arreu del país en defensa de les pensions públiques. Així, els reptes per recuperar un mercat laboral precari després d'anys d'aplicació de la reforma laboral del Govern espanyol, la bretxa salarial i les pensions dignes han centrat la reunió entre la dirigent republicana i el màxim responsable de la UGT a Catalunya. Rovira ha assenyalat que cal bastir un mercat de treball enfocat al fet que les persones puguin exercir "el seu dret i deure al treball, digne i de qualitat, en igualtat de condicions, amb seguretat en la feina, amb participació en la presa de decisions de les empreses i amb concertació social en les relacions laborals". En aquest sentit, la secretària general d'ERC ha traslladat al secretari general de la UGT la necessitat de construir un marc català de relacions laborals que vetlli per un treball "digne" i garanteixi l’ocupabilitat de les persones.  La dirigent republicana defensa que cal donar un impuls a l'economia social i cooperativa com a motor de transformació, fer una aposta decidida per la "formació permanent al llarg de la trajectòria professional", donar suport a l’emprenedoria i al treball autònom, i enfocar la millora de l’ocupabilitat de les persones a través de polítiques actives d’ocupació, segons ha detallat. Així mateix, Rovira ha reiterat que cal dedicar més esforços als col·lectius que pateixen més precarietat i seguir treballant "per eliminar la vergonyant bretxa salarial" i ha destacat la importància de la implementació dels plans d'igualtat a les empreses, donant el seu suport a la vaga feminista del 8 de març. Aposta per un "fons de reserva de pensions" En relació al clam de milers de pensionistes que avui reclamen unes pensions dignes, Rovira aposta per un sistema de pensions "de repartiment sostenible, que ha de pivotar sobre tres potes: contributiva, universal i complementària". Aquest sistema, segons Rovira, es fonamentaria en accions com la creació d'"un fons de reserva de pensions" que asseguri, segons ha subratllat la secretària general d'ERC, el cobrament de les pensions ja concedides i que garanteixi els drets dels cotitzants i futurs pensionistes, mantenir l'aportació de la cotització dels treballadors, fer més "real i just" l’accés a la jubilació i "redissenyar" el sistema de prestacions no contributives. A més d'aquestes mesures, Rovira considera que la millor manera de defensar un sistema de pensions "just i sostenible" és un mercat laboral "no precaritzat, amb bons salaris i estabilitat".

Summary: Rovira defensa un marc català de relacions laborals i unes pensions "dignes"


Amics de la Gent Gran ha impulsat la campanya 'Roses contra l'oblit' per viure la vellesa amb orgull. El programa d'inserció laboral de la Fundació Pare Manel ha elaborat un fermall de feltre en forma de rosa que representa l'orgull d'envellir. La recaptació de la venda d'aquests fermalls es dedicarà a combatre la soledat de les persones grans a través de programes socials de l'entitat. A més, els més de 1.700 voluntaris de l'associació portaran roses i llibres als domicilis de la gent gran el dia de Sant Jordi. El 17 d'abril es replicarà aquesta activitat a 24 residències de la demarcació de Barcelona.

Summary: Amics de la Gent Gran llança la campanya 'Roses contra l'oblit' per viure la vellesa amb orgull


La Federació de Fires de Catalunya (FEFIC) assegura que en aquests moments no hi ha indicadors que mostrin que la situació política que viu el país estigui tenint una afectació directa al sector firal ja que "no s'han desconvocat fires i aquestes mantenen els compromisos adquirits amb empreses i expositors". Tot i això, el president de l'entitat, Ramon Ferrando, ha reconegut que "no hi ha un bon ambient al sector, de la mateixa manera que passa en el comerç", malgrat destacar que algunes fires celebrades recentment han tingut "més èxit que l'edició anterior". Catalunya acollirà el 2018 un total de 458 fires, 9 menys que enguany. Des de la FEFIC relacionen aquest decrement amb el fet que l'any vinent se celebraran 43 fires estatals i internacionals, respecte a les 58 previstes per aquest 2017, ja que moltes d'aquests fires són de caràcter bianual i se celebren només en anys senars. Per contra, les fires d'àmbit comarcal creixen en 6 certàmens, arribant a les 415, segons s'ha donat a conèixer en el marc del 24è Congrés de Fires de Catalunya que se celebra a les Borges Blanques.

Summary: Els organitzadors de fires no estan notant una afectació directa per la situació política que viu el país


Clarence Bekker Band, Horacio Fumero, Pedro Javier González, Randy Greer, Ignasi Terraza, Txell Sust, August Tharrats Trio, Aaron Abernathy, Julian Vaughan i Paul Stocker són alguns dels artistes destacats de la celebració del Jamboree & San Miguel 25 years together, que tindrà lloc aquest mes de desembre i servirà per celebrar els 25 anys de Mas i Mas al capdavant del Jamboree. L'actuació més destacada és la de Clarence Bekker Band el dilluns 17 de desembre al Teatre Tívoli (la resta tindran lloc al Jamboree), amb el Nadal com a fil conductor. Joan Mas, director del Mas i Mas, ha dit que, amb l'ajuda de San Miguel, han aconseguit fer un club de jazz que és un gran orgull i és "el millor del món".   El 1993, un any després de la seva reobertura, Mas i Mas es va fer càrrec del Jamboree. Enguany, quan es compleix un quart de segle d’aquella fita, Mas i Mas ha preparat una programació especial. Elisenda Bassas, presentadora del Jamboree, ha dit que si no fos per la col·laboració amb San Miguel els concerts que fan durant l'any no serien possibles. Bassas ha dit que per aquesta celebració actuaran artistes que quan Mas i Mas es va fer càrrec de la sala al 93 eren molt populars i hi actuaven habitualment i també s'han programat artistes que mantenen l'esperit inicial del Jamboree.  El primer d'aquests concerts serà el que oferiran la Txell Sust & August Tharrats Trio l'1 i 2 de desembre al Jamboree; un grup  que va néixer el 1993 i que va actuar al Jamboree amb força assiduïtat  durant els anys 90. El 8 de desembre serà el torn del nord-americà Aaron Abernaty. En la seva trajectòria, ha estat director musical de les gires internacionals de Black Milk i Slum Village, a banda de col·laborar amb artistes candidats als Grammy, com Jack White, The Foreign Exchange i Eric Roberson. Un dels concerts més destacats serà el 17 desembre amb Clarence Bekker Band i el directe 'A Christmas Story' al Teatre Tívoli. La banda estarà formada per Clarence Bekker, a la veu; Paula Domínguez & Alba Pérez, a les veus; Leo Torres, a la trompeta; Roberto Albrecia, al saxo alt; Pol Padrós, al saxo tenor; Arecio Smith, als teclats; Francisco Guisado 'Rubio', a la guitarra; Charlie Moreno, al baix i Carlos López, a la bateria. Entre els artistes convidats hi haurà Desiree Diouf, Little Gospel Choir, Barbara Palacín & Barbara Rosa, Sheri Masala & Masala Bollywood Dancers. El cantant holandès repassarà la seva pròpia discografia i mostrarà la seva personal mirada dels grans clàssics de la música negra. El passat 31 d'agost Clarence Bekker i la seva banda van actuar a la cloenda del San Miguel Mas i Mas Festival. Julian Vaughan, bateria de Princess of Time, Paul Stocker i Paul Stouthamer actuaran el 19 de desembre al Jamboree. El 25 i 26 de desembre serà el torn de Randy Greer & Ignasi Terraza, un dels pianistes que ha tocat més cops al Jamboree des de la seva reobertura.  L'esperit inicial "es manté" Per la seva part, el director de Mas i Mas ha explicat que l'esperit inicial estava marcat per diferents factors. Un d'ells era l'amor envers la música i que arriba la gent i "això vol dir el jazz i el flamenc". Amb la discoteca, ha afegit, és el mateix esperit amb el ball i la possibilitat de gaudir ballant. En aquest context, Mas ha assegurat que l'esperit inicial és el mateix. "Hem passat per tot i el Jamboree s'ha mantingut sempre ple".

Summary: Clarence Bekker Band, plat fort de la celebració dels 25 anys de Mas i Mas al capdavant del  Jamboree


El Departament d’Educació ha ajornat tots els procediments i tràmits que són de la seva competència, a causa de l’estat d’alarma pel covid-19, que ja preveu la suspensió dels terminis administratius. Els tràmits i procediments es reprendran quan l’estat d’alarma, i les possibles pròrrogues, quedin derogats. A l’ajornament de tots els tràmits relacionats amb la preinscripció i matrícula de l’alumnat dels diferents ensenyaments, en totes les etapes, que ja va anunciar el Departament, s’hi suma la suspensió dels procediments i tràmits que afecten a les qüestions com per exemple la concessió i extinció de concerts educatius, la convocatòria d’oposicions i la selecció de personal docent. La sol•licitud de títols i certificats, les proves d’accés als diversos ensenyaments, les proves lliures per a l’obtenció de títols i certificats, les proves d’avaluació de competències de sisè de primària, l’homologació i convalidació de títols i estudis estrangers no universitaris, el concurs d’oposició per a l'ingrés i accés a la funció pública docent i per a l'adquisició de noves especialitats, l’oposició per a l'accés al cos d'inspectors d'educació, la incorporació a la borsa de treball de personal docent, el concurs de mèrits de selecció de les direccions de centres públics, el concurs de selecció de directors de centres públics, la provisió i selecció del personal d'administració i serveis del Departament, la implantació i supressió d’ensenyaments en centres educatius, els expedients d’autorització o modificació d’obertura de centres educatius, les convocatòries de selecció de centres educatius per participar en tot tipus de programes, l’accés a la informació pública i l’accés a la informació estadística.   El Departament continuarà treballant en tots aquests assumptes per poder reprendre’ls amb la màxima normalitat un cop es derogui l’estat d’alarma i es resolgui la situació actual.

Summary: Educació suspèn els tràmits d’extinció de concerts i les convocatòries d’oposicions


A Lloret de Mar (Selva) hi ha actualment donats d'alta uns 2.700 habitatges d'ús turístic. El consistori vol posar ordre i prepara una ordenança per limitar el nombre màxim de pisos turístics amb l'objectiu d'evitar massificacions. Per això, ha decidit congelar durant un any l'atorgament de llicències mentre redacta aquesta ordenança específica. El govern municipal, a més, vol establir un topall per barris per evitar que es continuïn registrant habitatges d'aquest tipus a les zones més turístiques. El segon tinent d'alcalde, Jordi Orobitg, ha explicat que els informes tècnics municipals situen el llindar òptim de pisos d'ús turístic entorn als 3.000. "Hem arribat a un límit raonable i sobrecarregar el municipi amb més places suposaria fer una pressió sobre serveis públics que no podem assumir", alerta.

Summary: Lloret de Mar limitarà el nombre d'habitatges d'ús turístic per evitar massificacions


L’Oficina d’Habitatge de l’Ajuntament de Reus ha gestionat ajuts al lloguer per valor de 3,4 milions d’euros durant el 2018. El servei va atendre l’any 2018 un total de 14.385 visites d’assessorament i d’informació per part de la ciutadania; 10.177 de les quals presencials, 3.590 telefòniques i 618 per internet. L’Oficina d’Habitatge va tramitar un total de 2.226 sol·licituds d’ajudes destinades al pagament del lloguer, de les quals vora el 75% van ser concedides. Des d’aquest servei es tramiten les sol·licituds per optar als ajuts que ofereix l’Agència d’Habitatge de Catalunya. Els 3.399.617 euros es van concedir per a diferents modalitats de lloguer. D’aquests, 2,5 milions van ser per a 1.721 subvencions per al pagament de lloguer en règim de concurrència competitiva, per facilitar l’accés i la permanència en un habitatge. Gairebé 725.000 euros van ser per a 393 prestacions per al pagament de l’arrendament, destinades a famílies amb pocs ingressos i risc d’exclusió residencial. Uns 102.000 euros es van destinar a 70 prestacions per afrontar situacions d’emergència en l’àmbit de l’habitatge. Els 66.000 restants els va aportar l’Ajuntament de Reus per al pagament de lloguer social d’habitatges protegits municipals, dels quals se’n van beneficiar 42 persones.

Summary: L’Ajuntament de Reus gestiona 3,4 milions d’euros en ajuts al lloguer


El Consell Executiu ha aprovat aquest dimarts un conjunt de mesures per lluitar contra la pobresa energètica davant dels recursos del govern espanyol i les sentències del Tribunal Constitucional (TC) en aquesta matèria. L’executiu convocarà en 15 dies els grups parlamentaris per donar compte de les actuacions per desplegar la llei 24/2015 i també reunirà en aquest període la Taula de la pobresa energètica i la de desnonaments. Altres mesures acordades són impulsar un protocol amb tots els agents implicats, una campanya específica per donar a conèixer els drets de les persones i donar suport a les persones o entitats que iniciïn tràmits per denunciar el govern espanyol davant el Tribunal de Justícia de la Unió Europea. En aquest context, el president de la Generalitat, Carles Puigdemont, ha avisat l’Estat que s’equivoca si envia lleis sobre drets socials al TC per castigar el Govern per la seva ideologia.  El Govern preveu tramitar de forma immediata el decret que regula el sobreendeutament i treballar amb els ens locals línies d’ajuts de suport a llars en situació de vulnerabilitat. Amb totes aquestes mesures, l’executiu de Puigdemont vol garantir que "cap persona que es trobi en situació d’exclusió residencial o de vulnerabilitat energètica vegi els seus drets vulnerats o se li tallin els subministraments bàsics". Davant l’amenaça del govern espanyol de recórrer també la llei 24/2015, el Govern ha acordat adoptar “totes aquelles mesures legislatives urgents que preveu l’Estatut per garantir el vigent marc legal”.  D’altra banda, l'executiu preveu portar a informació pública, de forma immediata, el decret que ha de regular els procediments extrajudicials i el funcionament de les comissions de sobreendeutament, previstes a la llei 24/2015. Aquest any, es convocarà una nova línia d’ajuts a llars i famílies per fer front a l’impagament dels subministraments bàsics. I s’acordarà amb els ens locals la implementació de línies d’ajuts per a aquesta qüestió.  En la roda de premsa per explicar el pla de govern de la XI legislatura, Puigdemont ha posat de relleu el compromís del seu executiu per combatre la pobresa energètica i ha carregat contra el govern espanyol. “Si a partir de les lleis que garanteixen i blinden els drets socials, algú pretén enviar un missatge de càstig per qüestions ideològiques, s’equivoca”, ha alertat per després afegir que els efectes directes els pateixen les persones més vulnerables.

Summary: El Govern convocarà els grups en 15 dies per parlar de pobresa energètica i donarà suport a qui vulgui denunciar l’Estat